**הנחיות בנוגע להגנה על מידע אישי במחקר**

הגנה על המידע האישי של משתתפים ומשתתפות במחקר (נושא המידע) חיונית לשמירה על סטנדרטים אתיים ולהגנה על הפרטיות. להלן מספר עקרונות שיכולים להנחות אותך בעת טיפול במידע אישי:

1. **הסכמה מדעת:**

יש לתת הסבר ברור למשתתפים ולמשתתפות בנוגע למטרת המחקר. יש לקבל את הסכמתם המפורשת לפני איסוף מידע אישי כלשהו. יש להקפיד על כך שהמטרות שלשמן המידע יעובד יוגדרו בבירור, יתועדו ויתאימו לציפייה סבירה של המשתתפים והמשתתפות בנוגע לשימוש במידע.

1. **אנונימיות:**

יש להשתדל לאסוף נתונים באופן שאינו מאפשר זיהוי אישי של המשתתפות והמשתתפים. יש להשתדל להסיר או להחליף כל מידע מזהה מהקבצים שבהם הנתונים נשמרים, למשל להציג רק מספרים ולא שמות בקובץ. במקרים מסוימים יש לנקוט במנגנונים שיגבירו את הפרטיות, כגון התממה (אנונימיזציה) או פסאודונימיזציה (זיהוי מחדש של נתונים שהופרדו מהמידע המזהה).

1. **סודיות ואבטחת מידע:**

צוות המחקר מחוייב לשמור על סודיות המידע האישי שנאסף, והוא יפעל בקשר למידע אך ורק לצרכים שלשמם המידע נאסף. אין להעביר מידע אישי למי שאינו מורשה לראות את המידע. אם נאסף מידע אישי, יש ליישם אמצעי אבטחה מתאימים כדי להגן עליו מפני גישה בלתי מורשית, חשיפה לציבור או שימוש לרעה. אם הנתונים כוללים מידע מזהה, יש להשתמש בהצפנה, סיסמאות חזקות ומערכות אחסון מאובטחות כדי להגן על הנתונים ולוודא שהגישה אליהם מוגבלת לצוות מורשה בלבד. פרטים נוספים בהקשר של אבטחת מידע אפשר לקבל ממנהל תחום אבטחת מידע (yonatan@openu.ac.il). פרטים נוספים לגבי שמירת מידע אישי אפשר לקבל מממונה הגנת הפרטיות (ravidmo@openu.ac.il).

1. **הגבלה על איסוף נתונים:**

יש לאסוף מידע אישי מועט ורק כזה שהכרחי למחקר. בהתאם לעיקרון צמצום המידע העודף, יש לאסוף ולשמור אך ורק את המידע הנדרש למטרות האמורות, ולהקפיד להגביל את היקף המידע, סוג המידע, ומשך שמירתו.

1. **צמידות המידע / הגבלת מטרה:**

יש להשתמש במידע אישי אך ורק למטרות שהוצגו למשתתפים ולמשתתפות בטופס ההסכמה מדעת. יש להימנע משימוש בנתונים למטרות אחרות, ואם עלולה להיות חריגה מהמטרות המקוריות, יש לוודא את הבסיס המשפטי לכך.

1. **שקיפות:**

יש לנהוג בשקיפות מירבית בכל הנוגע לאופן שבו המידע האישי של המשתתפים והמשתתפות יטופל, יעובד ויישמר. יש להבהיר למשתתפים ולמשתתפות למי תהיה גישה לנתונים.

1. **זכויות של משתתפות ומשתתפים:**

אם המחקר כולל שמירה של נתונים אישיים מזוהים, יש לכבד ולשמור על הזכות של המשתתפים והמשתתפות לגשת למידע האישי שלהם, או לתקן ולעדכן אותו. יש לקבוע מראש נהלים לטיפול בבקשות לגישה או לתיקון של הנתונים האישיים.

1. **מחיקה:**

אם המחקר כולל מידע אישי, יש לקבוע מדיניות בנוגע למועד מחיקת המידע. מדיניות זו תתייחס לקריטריונים להחלטה אם המידע עדיין נדרש ועד מתי הכרחי לשמור אותו.

1. **ועדת אתיקה:**

אין לאסוף מידע כללי או אישי למחקר מבלי לקבל אישור מפורש מוועדת האתיקה, בכתב ומראש לעריכת המחקר.

הקפדה על עקרונות אלה תאפשר שמירה על כללי הגנת הפרטיות במחקר.